**Cheryl Elise Kendall Gillan** (21. huhtikuuta 1952 – 4. huhtikuuta 2021) oli brittiläinen konservatiivipuolueen poliitikko, joka toimi Walesin asioiden ministerinä vuosina 2010–2012 sekä Yhdistyneen kuningaskunnan alahuoneen jäseneä vuosina 1992–2021.

Gillan syntyi Llandaffissa, Cardiffissa. Hän kävi koulua Cheltenhamissä ja opiskeli oikeustiedettä College of Law’ssa (nykyinen University of Law). Ennen poliittista uraansa Gillan työskenteli markkinointikonsulttina. Hänet valittiin alahuoneeseen vuoden 1992 parlamenttivaaleissa Chesham and Amershamin vaalipiiristä. Vuonna 1995 hänet nimitettiin alivaltiosihteeriksi opetus- ja työministeriön alaisuuteen, jossa virassa hän toimi vuoteen 1997 asti, jolloin työväenpuolue voitti parlamenttivaalit, ja konservatiivipuolue siirtyi oppositioon.

Vuonna 2005 Gillan nimitettiin konservatiivipuolueen varjohallitukseen Walesin asioiden varjoministeriksi. Hän oli alkujaan vastustanut Walesin kansalliskokouksen perustamista vuonna 1999, mutta varjoministerinä hän ilmaisi tukevansa sitä. Vuonna 2008 hän kutsui Walesin itsehallinnon tilaa "monimutkaiseksi ja hankalaksi". Vuonna 2009 hän esitteli lakialoitteen autismikirjon häiriöistä kärsivien aikuisten tukemiseksi; *Autism Act 2009* tuli voimaan vuoden 2010 alussa.

Konservatiivipuolueen muodostettua koalitiohallituksen liberaalidemokraattien kanssa vuoden 2010 vaalien jälkeen Gillan nimitettiin Walesin asioiden ministeriksi. Hänen ministerikaudellaan Walesissä järjestettiin kansanäänestys Walesin kansalliskokouksen lainsäädäntövallan laajentamisesta, kymrinkielisen televisiokanavan S4C:n rahoitusta leikattiin, ja Etelä-Walesin rautateitä sähköistettiin. Gillan erotettiin virastaan vuoden 2012 hallituksen uudelleenjärjestelyssä.

Vuonna 2009 paljastui, että Gillan oli nostanut parlamentilta kulukorvauksia muun muassa 4,47 puntaa koiranruoan ostamiseen ja 305,50 puntaa melua aiheuttaneen boilerin korjaamiseen. Hän palautti parlamentille koiranruoan hinnan mutta puolusteli boilerin korjaamista varten nostamiaan rahoja. Lisäksi hänet määrättiin maksamaan takaisin 1884 punnan edestä Lontoon-asuntonsa asuntolainan maksamiseksi nostamiaan kulukorvauksia. Vuonna 2010 päätettiin, että Gillanin vaalipiirin sekä kahden muun Buckinghamshiressä lähellä Lontoota sijaitsevien vaalipiirien kansanedustajat eivät enää saisi nostaa kakkosasuntoon liittyviä kulukorvauksia.

Gillan lyötiin vuonna 2018 Brittiläisen imperiumin ritarikunnan ritarikomentajaksi.

Gillan kuoli rintasyöpään 4. huhtikuuta 2021. Hänen kuolemansa johdosta järjestetyssä täytevaalissa Chesham and Amershamin vaalipiirin uudeksi edustajaksi valittiin liberaalidemokraattien Sarah Green.

Lähteet
-------

1. ↑  About Cheryl *cherylgillan.co.uk*.  Arkistoitu 3.11.2009. Viitattu 14. tammikuuta 2022. (englanniksi)
2. ↑  Cheryl Gillan *BBC News*.  18. loka. Viitattu 14. tammikuuta 2022. (englanniksi)
3. 1 2 3  Dame Cheryl Gillan *MPs and Lords*. Yhdistyneen kuningaskunnan parlamentti. Viitattu 14. tammikuuta 2022. (englanniksi)
4. ↑  Gillan handed shadow Welsh role *BBC News*.  8. joulukuuta 2005. Viitattu 14. tammikuuta 2022. (englanniksi)
5. ↑  Cameron's Welsh woman denies slur *WalesOnline*.  10. joulukuuta 2005. Viitattu 14. tammikuuta 2022. (englanniksi)
6. ↑  Gillan tries to play down deep Tory divisions over devolution *WalesOnline*.  30. syyskuuta 2008. Viitattu 14. tammikuuta 2022. (englanniksi)
7. 1 2  Stephen Bates: Dame Cheryl Gillan obituary *The Guardian*.  6. huhtikuuta 2021. Viitattu 14. tammikuuta 2022. (englanniksi)
8. ↑  Martin Shipton: She delivered a referendum, but had a fragile reputation - Cheryl Gillan's legacy *WalesOnline*.  5. syyskuuta 2012. Viitattu 14. tammikuuta 2022. (englanniksi)
9. ↑  Rail electrification to Swansea and south Wales valleys *BBC News*.  16. heinäkuuta 2012. Viitattu 14. tammikuuta 2022. (englanniksi)
10. ↑  Cabinet reshuffle: Cheryl Gillan loses Wales Office *BBC News*.  4. syyskuuta 2012. Viitattu 14. tammikuuta 2022. (englanniksi)
11. ↑  Martin Beckford: Cheryl Gillan claimed for dog food: MPs' expenses *The Telegraph*.  11. toukokuuta 2009. Viitattu 14. tammikuuta 2022. (englanniksi)
12. ↑  MPs' expenses in detail *BBC News*.  7. syyskuuta 2009. Viitattu 14. tammikuuta 2022. (englanniksi)
13. ↑  Lawrence Dunhill: MP Cheryl Gillan told to repay £1,884 *Bucks Free Press*.  14 lokakuuta 2009. Viitattu 14. tammikuuta 2022. (englanniksi)
14. ↑  Oliver Evans: Three Buckinghamshire MPs to lose second homes cash *Bucks Free Press*.  30. maaliskuuta 2010. Viitattu 14. tammikuuta 2022. (englanniksi)
15. ↑  The New Year's Honours list 2018 *gov.uk*.  29. joulukuuta 2017. Yhdistyneen kuningaskunnan hallitus. Viitattu 14. tammikuuta 2022. (englanniksi)
16. ↑  Chesham and Amersham: Lib Dems overturn big Tory majority in by-election upset *BBC News*.  18. kesäkuuta 2021. Viitattu 14. tammikuuta 2022. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* UK Parliament

 |

 |